HICAS

Το HICAS (**Hi**gh **C**apacity **A**ctively Controlled **S**teering) ή αλλιώς Haikyasu είναι ένα σύστημα τετραδιεύθυνσης που δημιουργήθηκε από τη Nissan και πρωτοεμφανίστηκε το 1985 στο Nissan Skyline R31. Κατά την διάρκεια των ετών το σύστημα εξελίχτηκε και χρησιμοποιήθηκε σε πλειάδα άλλων μοντέλων τόσο της Nissan όσο και της θυγατρικής της Infiniti.

## 1η Γενιά
Η πρώτη γενιά του συστήματος HICAS παρουσιάστηκε το 1985 στο Nissan Skyline R31 και σκοπός του ήταν η βελτίωση της σταθερότητας του οχήματος σε στροφές με υψηλή ταχύτητα αλλά και σε γρήγορες μανούβρες. Το σύστημα χρησιμοποιούσε μια ηλεκτρονική μονάδα και έναν αισθητήρα πλευρικού g (όπου g είναι η επιτάχυνση της βαρύτητας στη Γη) και έστριβε με την βοήθεια δύο υδραυλικών κυλίνδρων τους πίσω τροχούς έως μισή μοίρα όταν αυτό κρίνονταν απαραίτητο.

## 2η Γενιά
Η δεύτερη γενιά του συστήματος ονομάστηκε Super HICAS και ήταν στον στάνταρ εξοπλισμό του Nissan Skyline R32. Το σύστημα εξακολουθούσε να είναι ηλεκτροϋδραυλικό με την διαφορά ότι πλέον χρησιμοποιούνταν μόνο ένας υδραυλικός κύλινδρος για την περιστροφή των πίσω τροχών.
### Τρόπος Λειτουργίας
Το Super HICAS είναι ένα ηλεκτροϋδραυλικά ρυθμιζόμενο σύστημα που σημαίνει πως χρησιμοποιεί τόσο υδραυλικό μηχανισμό όσο και ηλεκτρονική μονάδα ελέγχου. Αναλυτικότερα τo σύστημα λειτουργεί με την χρήση τριών αισθητήρων. Τα δεδομένα που συλλέγουν οι αισθητήρες στέλνονται σε έναν μικροελεγκτή ο οποίος αποφασίζει ανάλογα με τις συνθήκες αν θα στραφούν οι πίσω τροχοί ή όχι και στέλνει ένα σήμα στην βαλβίδα που χειρίζεται την περιστροφή των πίσω τροχών. Στη βαλβίδα αυτή  καταφτάνει υγρό υπό πίεση κατά την περιστροφή του τιμονιού και ανάλογα με την εντολή που έχει λάβει από την ηλεκτρονική μονάδα το διοχετεύει σε μια από τις δύο εξόδους που διαθέτει ανάλογα με την επιθυμητή φορά περιστροφής των πίσω τροχών. Οι αισθητήρες που χρησιμοποιεί το HICAS είναι ένας αισθητήρας ταχύτητας, ένας αισθητήρας ο οποίος ελέγχει την γωνία στροφής του τιμονιού και ένας τελευταίος ο οποίος ελέγχει την ταχύτητα στροφής του τιμονιού. Επίσης το σύστημα εμπεριέχει και ένα ελατήριο το οποίο έχει ως σκοπό την ευθυγράμμιση των τροχών. Το ελατήριο αυτό ενεργοποιείτε αυτόματα είτε στην περίπτωση που η πίεση του υγρού πέσει είτε σε περίπτωση που προκύψει κάποια βλάβη στο σύστημα. Η μέγιστη γωνία περιστροφής των πίσω τροχών που επιτρέπει το Super HICAS  είναι 1 μοίρα.

### Περιπτώσεις Και Αντίδραση Συστήματος
Από τα δεδομένα που συλλέγονται από τους αισθητήρες προκύπτουν τέσσερις περιπτώσεις όπου το σύστημα πρέπει να αποφασίσει αν θα παρέμβει ή όχι. Οι περιπτώσεις αυτές είναι οι εξής:

**1η.** Στην περίπτωση αυτή το όχημα κινείται με μεγάλη ταχύτητα και το τιμόνι περιστρέφεται είτε αργά είτε γρήγορα.
Η αντίδραση του συστήματος θα είναι να στρίψει τους πίσω τροχούς προς την ίδια κατεύθυνση που είναι στραμμένοι και οι εμπρός τροχοί.

**2η.** Στην περίπτωση αυτή το όχημα κινείται με μεσαία ταχύτητα και το τιμόνι περιστρέφεται γρήγορα.
Η αντίδραση του συστήματος θα είναι αρχικά να στρίψει τους πίσω τροχούς προς την αντίθετη κατεύθυνση από τους εμπρός και έπειτα προς την ίδια κατεύθυνση.

**3η.** Στην περίπτωση αυτή το όχημα κινείται με μεσαία ταχύτητα και το τιμόνι περιστρέφεται αργά.
Η αντίδραση του συστήματος θα είναι να στρίψει τους πίσω τροχούς προς την ίδια κατεύθυνση που είναι στραμμένοι και οι εμπρός τροχοί.

**4η.** Στην περίπτωση αυτή το όχημα κινείται με χαμηλή ταχύτητα.
Το σύστημα σε αυτή την περίπτωση δεν παρεμβαίνει καθόλου και οι τροχοί μένουν σταθεροί.

## 3η Γενιά
Η τρίτη γενιά γνωστή πλέον ως Super HICAS παρουσιάστηκε το 1995 στο Nissan Skyline R33. Στην γενιά αυτή το σύστημα έγινε πλήρως ηλεκτρονικό μιας και την περιστροφή των πίσω τροχών ανέλαβε πλέον ένας ηλεκτρικός κινητήρας με την μέγιστη γωνιά περιστροφής να είναι πάλι μία μοίρα.
### Τρόπος Λειτουργίας
Η καινοτομία της τρίτης γενιάς ήταν η ανάδραση που προστέθηκε στο σύστημα. Η γενική λειτουργία του Super HICAS παρέμεινε ίδια με αυτή των παλαιότερων εκδόσεων με την διαφορά ότι πλέον η απόκριση του αυτοκινήτου καθώς και η θέση των τροχών ελέγχονταν από αισθητήρες. Έπειτα τα δεδομένα αυτά συγκρίνονταν με δεδομένα τα οποία εξάγονταν από τις προθέσεις του οδηγού(ταχύτητα, γωνιά περιστροφής τιμονιού) και μια νέα διορθωμένη γωνία εφαρμόζονταν στους πίσω τροχούς.

## 4η Γενιά
Η τέταρτη γενιά HICAS παρουσιάστηκε το 1999 στο Nissan Skyline R34. Το σύστημα εξακολούθησε να να είναι πλήρως ηλεκτρικό ενώ ίδια παρέμεινε και η γωνία περιστροφής των τροχών.
### Τρόπος Λειτουργίας
Ο τρόπος λειτουργίας του HICAS τέταρτης γενιάς ήταν ίδιος με αυτόν της τρίτης με την διαφορά ότι εκτός της συμβατικής ανάδρασης που είχε το σύστημα από τους αισθητήρες πλέον στην μνήμη του ηλεκτρονικού ελεγκτή υπήρχαν αποθηκευμένα και δεδομένα που μπορούσαν να χρησιμοποιηθούν για τον καλύτερο υπολογισμό της γωνίας περιστροφής των πίσω τροχών.

## 5η Γενιά
Η πέμπτη γενιά HICAS παρουσιάστηκε το 2007 και εφοδίαζε τα Infinity G35 και G37(προαιρετικά). Επίσης στην Ιαπωνία εφοδίαζε το Nissan Skyline 350GT τα έτη 2007 και 2008.

## Παραπομπές


Κατηγορία:Τεχνολογία οχημάτων